Στα 50,71 ευρώ ανέρχεται το μέσο ημερομίσθιο για τους ασφαλισμένους με πλήρη απασχόληση στην Ελλάδα, ενώ ο μέσος μισθός διαμορφώνεται στα 1.166,24 ευρώ (σύμφωνα με τα στοιχεία του Φεβρουαρίου).

Στον αντίποδα το ημερομίσθιο για τη μερική απασχόληση υπολογίζεται στα 23,55 ευρώ και ο μηνιαίος μισθός στα 378,21 ευρώ.

Οι ασφαλισμένοι που δηλώθηκαν στις Αναλυτικές Περιοδικές Δηλώσεις τον δεύτερο μήνα του έτους ανήλθαν σε 1.958.122, εκ των οποίων οι 1.926.172 εργάζονται σε κοινές επιχειρήσεις και οι 31.950 σε οικοδομοτεχνικά έργα.

Πλειοψηφία οι άντρες στην πλήρη απασχόληση

Σύμφωνα με το ρεπορτάζ της Καθημερινής, οι άνδρες αντιπροσωπεύουν το 53,80% των ασφαλισμένων στο σύνολο των επιχειρήσεων ενώ όσον αφορά στην πλήρη απασχόληση, οι άντρες αποτελούν το 56,99% του εργατικού δυναμικού, με τις γυναίκες να είναι περισσότερες στους δείκτες της μερικής απασχόλησης με ποσοστό 55,16%.

Οι μισοί εργαζόμενοι είναι κάτω των 39 ετών

Στο σύνολο των επιχειρήσεων, το 22,05% των ασφαλισμένων είναι έως 29 ετών και πάνω από τους μισούς (52,55%) έως 39 ετών.

Το 90,33% των εργαζομένων έχει ελληνική υπηκοότητα, το 1,58% προέρχεται από άλλα κράτη-μέλη της ΕΕ και το 8,09% είναι από χώρες εκτός Ευρωπαϊκής Ένωσης.

Το 26,14% των ασφαλισμένων με ελληνική υπηκοότητα είναι υπάλληλοι Γραφείου, το 21,40% απασχολείται στην παροχή υπηρεσιών και τις πωλήσεις σε καταστήματα και υπαίθριες αγορές», ενώ το 13,02% είναι ανειδίκευτοι εργάτες, χειρώνακτες και μικροεπαγγελματίες.